Diari Oficial de la Generalitat Valenciana


Sumari del DOGV 6313, del 19-07-2010 (2010/8139)

ORDRE 23/2010, de 6 de juliol, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 456/2010, de 16 d'abril, pel qual s'establixen les bases reguladores de les ajudes per a la promoció de noves tecnologies en maquinària i equips agraris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6313

Data del DOGV
:   19-07-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/8139


Data del document
:   06-07-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * modernització de l'explotació agrària
    * suport econòmic
    * ajuda a l'agricultura
    * legislació
    * equip agrícola
    * mecanització agrària

ORDRE 23/2010, de 6 de juliol, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 456/2010, de 16 d'abril, pel qual s'establixen les bases reguladores de les ajudes per a la promoció de noves tecnologies en maquinària i equips agraris. [2010/8139]  
Este règim d'ajudes instrumenta a la Comunitat Valenciana el Reial Decret 456/2010, de 16 d'abril, establix les bases reguladores de les ajudes per a la promoció de noves tecnologies en maquinària i equips agraris.   
Este reial decret complix amb allò que s'establix en el Reglament (CE) número 1857/2006, de la Comissió, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles, i pel qual es modifica el Reglament (CE) número 70/2001, i ha sigut assignat per la Comissió el número d'ajuda 74/2010.  
Es considera de molt d'interés introduir innovacions en els mitjans de producció de les explotacions agràries valencianes, la qual cosa contribuirà al fet que augmente el respecte al medi ambient en l'exercici de les seues activitats. L'objectiu d'estes ajudes és fomentar la mecanització agrària per mitjà de la introducció de noves tecnologies i la utilització compartida de la maquinària, es subvenciona l'adquisició de maquinària agrícola per part de cooperatives i agrupacions d'agricultors. La incorporació en l'agricultura d'equips proveïts de modernes tecnologies permeten l'ús més racional dels elements de producció, més eficiència energètica, menys impacte ambiental, augment de la qualitat dels productes agrícoles, millora de les rendes dels agricultors, les condicions de treball i la consideració social d'estos. Estes ajudes tenen també com a objectiu fomentar l'associacionisme agrari, i contribuïx a l'adquisició de màquines i d'equips per part d'associacions d'agricultors per al seu ús en comú.  
Per això, i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 i 47.11 del Decret Legislatiu, de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
ORDENE  
Article 1. Objecte   
1. Esta orde té com a objecte establir, en règim de concurrència competitiva, les bases reguladores d'ajudes per a fomentar la utilització en comú de noves tecnologies en maquinària i equips agrícoles que suposen una innovació tecnològica a la Comunitat Valenciana i que contribuïsquen a millorar els actuals sistemes de producció, a l'estalvi energètic, a la conservació del medi ambient, a millorar les condicions de treball dels agricultors i la competitivitat de les explotacions.  
Article 2. Àmbit d'aplicació  
Esta disposició s'aplicarà als beneficiaris previstos en l'article següent, les explotacions o les instal·lacions dels quals es troben, majoritàriament, en el territori de la Comunitat Valenciana.  
Article 3. Beneficiaris i requisits  
1. Poden ser beneficiaris d'estes ajudes:  
a) Les societats cooperatives de l'àmbit agrari i les seues agrupacions o unions, les societats agràries de transformació.  
Així mateix les agrupacions de tractament integrat en agricultura i les agrupacions de defensa sanitària, però per a estos beneficiaris, les ajudes només es concediran per a màquines i equips agrícoles l'ús dels quals està destinat a les seues activitats específiques.  
b) Altres agrupacions agràries amb personalitat jurídica pròpia i les agrupacions sense personalitat jurídica pròpia basades en un pacte contractual, reconegut per l'òrgan gestor de l'ajuda i subscrit per un mínim de set titulars d'explotacions agràries, encara que excepcionalment i en casos concrets, degudament justificats per les característiques dels equips que es subvencionaran, es pot reduir fins a tres titulars.   
Així mateix tindran condició de beneficiari les comunitats de béns, societats civils i comunitats de regants, sempre que l'activitat principal siga l'agrària i estiguen inscrits en els registres oficials corresponents. En tot cas, s'ha de nomenar un representant o apoderat únic de l'agrupació.  
No es pot dissoldre l'agrupació fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.  
2. Els beneficiaris han de:  
a) Tindre la condició de PIME conforme a l'annex I del Reglament (CE) número 800/2008, de 6 d'agost de 2008, de la Comissió, pel qual es declaren determinades categoria d'ajudes compatibles amb el mercat comú en aplicació dels articles 87 i 88 del Tractat.  
b) No tindre la consideració d'empreses en crisi.  
c) No haver sigut sancionat per delictes o infraccions mediambientals o contra la Hisenda Pública.  
Article 4. Quantia i compatibilitat amb altres ajudes  
L'ajuda consistirà en una subvenció, condicionada al fet que hi haja crèdit pressupostari adequat i suficient, i que estarà, segons la inversió realitzada, d'acord amb els percentatges següents:  
a) En el cas de les agrupacions de l'article 3.a, fins al 40 per cent del total de la inversió, i pot arribar fins al 50 per cent quan les explotacions es troben ubicades en zones de muntanya o altres zones amb dificultats, esmentades en l'article 36, lletra a, incisos i, ii i iii, del Reglament (CE) número 1698/2005, de 20 de setembre de 2005, del Consell, i d'acord amb allò que s'ha establit per l'article 4.2 del Reglament (CE) número 1857/2006, de 15 de desembre de 2006, de la Comissió,.  
b) En el cas de les agrupacions de l'apartat 3.b, fins al 20 per cent del total de la inversió, i pot arribar fins al 30 per cent quan les explotacions es troben ubicades en zones de muntanya o altres zones amb dificultats, d'acord amb el Reglament (CE) número 1698/2005, de 20 de setembre de 2005, del Consell, i d'acord amb els mateixos preceptes esmentats en la lletra a.  
2. La quantia màxima de les ajudes i la seua compatibilitat amb altres ajudes són les que s'establixen en l'article 4 del Reial Decret 456/2010.  
3. Estan excloses d'estes ajudes les despeses vinculades a la transformació o la comercialització de productes agrícoles.  
Article 5. Plans d'innovació tecnològica i requisits de les màquines i dels equips subvencionables  
1. Les màquines i els equips agraris subvencionables han de complir amb allò que s'establix en l'article 1 d'esta orde i estar inclosos dins del pla d'innovació tecnològica aprovat per a cada convocatòria d'ajudes.   
2. Les màquines i els equips agraris han de ser de primera adquisició i haver-se adquirit amb data posterior a la presentació de la sol·licitud d'ajuda.  
3. En el cas de maquinària mòbil ha de quedar inscrita, com de primera adquisició, en el Registre Oficial de Maquinària Agrícola (ROMA) a la Comunitat Valenciana, d'acord amb allò que s'ha especificat en el Reial Decret 1013/2009, de 19 de juny, de caracterització i de registre de la maquinària agrícola.  
4. Es delega en el titular de la Direcció General de Producció Agrària la realització i la comunicació al MARM del Pla d'Innovació Tecnològica com s'establix en l'article 5.1 del Reial Decret 456/2010.  
Article 6. Sol·licitud de les ajudes  
1. Les sol·licituds d'ajuda es dirigiran a les direccions territorials de la Conselleria d'Agricultura, Pesca i Alimentació, on es presentaran preferentment. També es poden presentar en els llocs i les formes previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds s'han de presentar en dos exemplars, segons els models normalitzats a les oficines comarcals, oficines PROP, en les seues direccions territorials o en la pàgina web (http://www.gva.es).  
3. Anualment es presentaran les sol·licituds des del 2 de gener fins al 31 de març.   
4. La sol·licitud, que contindrà sempre una única màquina o equip en concret, ha de contindre, com a mínim, les dades següents i s'hi adjuntarà la documentació necessària per a la seua comprovació:  
a) Nom i adreça, i CIF del sol·licitant de l'ajuda.  
b) Tipus d'agrupació, d'acord amb les especificacions de l'article 3 d'esta orde.  
c) Nom i adreça, i NIF o NIE del representant, i ha d'aportar la documentació acreditativa de representació.  
d) Nom de socis.  
e) Ubicació i característiques de l'explotació, s'ha especificar la seua superfície, els principals aprofitaments i el parc de maquinària que hi ha, si s'escau, i s'ha d'indicar el municipi on es troba la major part de l'explotació.  
f) Estatuts o normes de constitució de la societat inscrites en el registre o cens corresponent.  
g) Certificat de l'acta de l'Assemblea general o un altre òrgan competent en què s'acorda sol·licitar esta ajuda a la Conselleria d'Agricultura, Pesca i Alimentació i es designa la persona autoritzada per a realitzar els tràmits oportuns.   
h) En cas d'agrupació sense personalitat jurídica o comunitats de béns es requerix un pacte contractual amb la firma solidària i la identificació de tots els seus components, i s'ha de fer constar expressament:  
- Que l'activitat principal és l'agricultura, la ubicació i les característiques de les explotacions, s'ha d'especificar la seua superfície, els principals aprofitaments i el parc de maquinària que hi ha, si s'escau.  
- Els compromisos d'execució assumits per cada membre de l'agrupació i l'import de la subvenció que s'aplicarà per cada un d'estos.  
- En qualsevol cas s'ha de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.  
- Compromís de no dissoldre's l'agrupació sense personalitat jurídica o comunitat de béns fins que haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.  
i) Dades bancàries. Si el compte no està donat d'alta en la base de dades de la Generalitat, hi ha d'aportar emplenat l'imprés de manteniment de tercers (model oficial pàgina web de la Generalitat Valenciana http://www.gva.es).  
j) Marca, model i preu net, sense IVA, de la nova màquina o equip que s'adquirirà. En tot cas, s'hi adjuntarà una factura proforma que continga totes les dades esmentades.  
k) Quantia de l'ajuda sol·licitada, d'acord amb allò que s'establix en l'article 4 d'esta orde.   
l) Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació i, si s'escau, documentació que acredite que tenen més percentatge de treballadors discapacitats en les seues respectives plantilles, o el compromís de contractar un percentatge major de treballadors discapacitats durant l'àmbit temporal de la subvenció o bé que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat.  
m) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
n) Declaració responsable de no pertànyer la seua explotació agrària a la categoria d'empreses en crisi, segons la definició establida en l'article 2.16 del Reglament (CE) número 1857/2006.  
o) Declaració responsable de no alienar la màquina o l'equip agrari per al qual se sol·licita i s'atorgue l'ajuda durant un període de cinc anys comptats a partir de la seua adquisició. En cas d'incompliment el sol·licitant ha de procedir a la comunicació immediata a la Conselleria d'Agricultura, Pesca i Alimentació, i devolució integra de l'ajuda concedida més els interessos corresponents, en cas de venda de la maquinària o equip agrari, segons el procediment previst en l'article 42 de la Llei 38/2003, de 17 de novembre, i d'acord amb allò que s'ha esmentat en l'article 2.3.f del Reial Decret 456/2010.   
p) Declaració d'altres ajudes públiques sol·licitades per a la inversió que es proposa, o del fet que és esta l'única sol·licitud d'ajuda presentada per a esta inversió.  
5. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent de les obligacions fiscals i davant de la Seguretat Social.  
Article 7. Criteris de valoració  
1. En el cas que les sol·licituds presentades excedisquen del crèdit disponible, s'ordenaran d'acord amb els criteris de valoració següent:  
a) Segons el tipus d'agrupació o beneficiari, amb la puntuació següent:   
1r. Per ser cooperativa de maquinària, cooperativa d'explotació comunitària de la terra o cooperativa amb secció específica de maquinària o de servicis que incorporen maquinària, sempre que dispose de reglament de funcionament intern: 6 punts.  
2n. Per ser un altre tipus de cooperativa agrària o bé una societat agrària de transformació amb almenys 10 associats: 4 punts.  
3r. Per ser una societat agrària de transformació de menys de 10 associats o algun tipus d'agrupació amb personalitat jurídica pròpia prevista en l'article 3.a d'esta orde: 3 punts.  
4t. Per ser algun tipus de les agrupacions previstes en l'article 3.1.b d'esta orde, amb almenys 10 associats: 2 punts.  
5t. Per ser algun tipus de les agrupacions previstes en l'article 3.1.b d'esta orde, amb menys de 10 associats: 1 punt.  
b) Segons el tipus de màquina o equip agrari, fins a un màxim de 6 punts, d'acord amb el barem establit en el pla d'innovació tecnològica per a cada convocatòria.  
c) Puntuació addicional amb un màxim de cinc punts, segons altres necessitats o característiques d'un territori, s'establirà per a cada convocatòria i s'hi publicarà juntament amb el Pla d'Innovació Tecnològica.  
2. En el cas d'igualtat entre sol·licituds, s'atendran en primer lloc la dels sol·licitants que acrediten que ocupaven, amb anterioritat a la publicació d'esta orde, més percentatge de treballadors discapacitats en relació amb les seues respectives plantilles, o que es comprometen a contractar un percentatge major de treballadors discapacitats durant l'àmbit temporal de la subvenció o que acrediten un increment en les quotes previstes en la normativa vigent per a les mesures alternatives a la contractació de treballadors discapacitats, d'acord amb el Decret 279/2004, del Consell de la Generalitat. Si persistix l'empat es concedirà l'ajuda al sol·licitant que no haja rebut una subvenció regulada per esta orde, ni per l'Orde de 29 de juliol de 2005, de la Conselleria d'Agricultura, Pesca i Alimentació, sobre mesures d'estímul i suport per a la promoció de noves tecnologies en maquinària i equips agraris, en les seues tres últimes convocatòries.  
3. En cas que algun dels beneficiaris renuncie a la subvenció, l'òrgan concedent acordarà, sense necessitat una nova convocatòria, la concessió de la subvenció al sol·licitant o sol·licitants següents a aquell en orde de la seua puntuació sempre que amb la renúncia per part d'algun dels beneficiaris s'haja alliberat crèdit suficient per a atendre almenys una de les sol·licituds denegades, i el sol·licitant manifeste per escrit el manteniment de la seua sol·licitud inicialment presentada i l'acceptació de l'ajuda.  
Article 8. Tramitació de les ajudes  
1. La instrucció del procediment de concessió de les ajudes correspon a les direccions territorials de la Conselleria d'Agricultura, Pesca i Alimentació.  
2. El personal instructor realitzarà les actuacions necessàries per a la determinació, el coneixement i la comprovació de les dades en virtut de les quals s'ha de formular la proposta de resolució, i es remetran a l'òrgan col·legiat les sol·licituds avaluades.  
3. Els components de l'òrgan col·legiat que ha d'emetre l'informe en què es concrete el resultat de l'avaluació de les sol·licituds, quan les sol·licituds presentades excedisquen el crèdit disponible, i estarà compost per:  
1) El titular de la Direcció d'Àrea de Garantia Agrària.  
2) El titular de la Direcció de Servici de Protecció de Rendes Agràries.  
3) Un tècnic del Servici Protecció de Rendes Agràries.  
Es designaran com a suplents, en els casos de vacant, absència o malaltia, tècnics de l'Àrea de Garantia Agrària.  
5. La proposta de concessió es formularà a l'òrgan concedent per l'òrgan col·legiat indicat en l'apartat anterior a través de l'òrgan instructor.  
Article 9. Resolució de concessió de les ajudes  
1. La competència per a la resolució de les ajudes es delega en la directora general de Producció Agrària.  
2. El termini per a resoldre i notificar la concessió de les ajudes serà de sis mesos, comptats a partir de la data de la publicació de la corresponent convocatòria. Transcorregut el termini màxim sense haver-se notificat la resolució, els interessats poden entendre desestimada la seua sol·licitud, segons s'establix en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
3. En el cas de sol·licituds desestimades per falta de pressupost, els seus titulars poden presentar una nova sol·licitud, dins del termini esmentat per la nova convocatòria a què s'acullen, i els serà d'aplicació allò que es disposa en esta última convocatòria, excepte pel que fa a la data de la presentació de la sol·licitud, que a l'efecte de l'article 5.2.b del Reial Decret 456/2010, es considerarà vàlida la data de sol·licitud inicialment presentada.  
4. En les resolucions de concessió de la subvenció es farà constar expressament el percentatge que correspon als fons procedents dels Pressupostos Generals de l'Estat i el que correspon a la Conselleria d'Agricultura, Pesca i Alimentació.   
Article 10. Justificació i pagament de les ajudes  
1. Abans del 31 d'octubre de cada any, el beneficiari ha de:  
a) En el cas de màquines mòbils, haver donat d'alta en el ROMA la nova màquina, conforme a l'apartat 1 del Reial Decret 1013/2009, de 19 de juny, sobre caracterització i registre de la maquinària agrícola.  
b) En el cas de màquines estàtiques i equips fixos, la seua adquisició i instal·lació ha de ser certificada per la direcció territorial corresponent.   
c) En tots els casos, s'hi adjuntarà la factura de compra en què han d'aparéixer detallats els conceptes següents:  
1r. El preu de la tarifa de l'equip o màquina adquirits, amb el seu equipament.   
2n. Els descomptes aplicats per l'empresa venedora, s'especificaran els diferents conceptes.  
3r. El preu net, sense IVA.  
S'hi adjuntarà justificant del fet que el pagament ha sigut realitzat per banc.  
2. Els beneficiaris que no justifiquen la subvenció concedida per no haver realitzat la inversió aprovada no podran sol·licitar esta ajuda en la següent convocatòria.  
3. El beneficiari s'ha d'aproximar de manera significativa al compliment total dels compromisos que va assumir quan sol·licità la subvenció. En cas que no realitze el 100% de l'activitat objecte de l'ajuda, només percebrà la part proporcional corresponent a l'activitat realitzada, i es reduirà proporcionalment la subvenció concedida o abonada.  
Article 11. Reintegrament  
1. Les ajudes previstes en esta orde estan subjectes al règim de reintegrament i de control financer establit en la Llei 38/2003, de 17 de novembre, General de Subvencions.  
2. Quan s'acredite l'incompliment dels requisits, les obligacions o els compromisos dels beneficiaris derivats d'allò que es preveu en la resolució d'atorgament de la subvenció, en esta orde o en la resta de disposicions que siguen aplicables, en particular l'incompliment dels requisits de no haver sigut sancionat per delictes o infraccions mediambientals o contra la Hisenda Pública, amb independència d'altres responsabilitats en què haguera pogut incórrer el beneficiari, donarà lloc al reintegrament de les quantitats indegudament percebudes, amb els interessos corresponents, o es perdrà el dret a la percepció de l'ajuda si no s'haguera procedit al pagament.  
Article 12. Informes anuals  
Es delega en el titular de la Direcció General de Producció Agrària la remissió anual, a la Direcció General de Recursos Agrícoles i Ramaders del Ministeri de Medi Ambient, i Medi Rural i Marí, de la informació indicada en l'article 9 del Reial Decret 456/2010.  
Article 13. Revisió  
Tota alteració de les condicions tingudes en compte per a la concessió de l'ajuda podrà donar lloc a la seua modificació.  
DISPOSICIÓ ADDICIONAL  
Mitjançant una resolució dictada pel titular de la Direcció General de Producció Agrària s'establirà allò relatiu al finançament de les ajudes i l'import global màxim corresponent a cada anualitat.   
DISPOSICIÓ DEROGATÒRIA  
Queda derogada l'Orde de 29 de juliol de 2005, de la Conselleria d'Agricultura, Pesca i Alimentació, per a l'aplicació, a la Comunitat Valenciana, de l'Orde Ministerial de 19 de febrer de 1993, sobre mesures d'estímul i suport per a la promoció de noves tecnologies en maquinària i equips agraris.  
DISPOSICIONS FINALS  
Primera. Normativa aplicable  
En tot allò que no es preveu en esta orde ni en el Reial Decret 456/2010, s'aplicarà la Llei 38/2003, de 17 de novembre, General de Subvencions, el Reial Decret 887/2006, de 21 de juliol, que la desenrotlla, i Decret Legislatiu, de 26 de juny, de 1991, pel qual s'aprova el text refós de la Llei d'Hisenda Pública de la Generalitat Valenciana.  
Segona. Facultat de desenrotllament  
Es faculta la Direcció General de Producció Agrària de la Conselleria d'Agricultura, Pesca i Alimentació perquè emeta els actes, les resolucions i les instruccions que siguen necessaris per a l'aplicació d'esta orde.   
Tercera. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.   
València, 6 de juliol de 2010  
La consellera d'Agricultura, Pesca i Alimentació  
MARITINA HERNÁNDEZ MIÑANA